Vasgebinde vrou na twee dae in huis gevind | Maroela Media
Vasgebinde vrou na twee dae in huis gevind
Die bejaarde vrou het beserings aan haar arms opgedoen. Foto: Valeska Abreu/EWN
'n Tuinier het Vrydagoggend op sy bejaarde werkgewer afgekom waar sy in haar huis in Morningside, Johannesburg vasgebind was.
Ao. Moses Maphakela, woordvoerder van die polisie, het aan Maroela Media gesê die tuinier het omstreeks 7:00 Vrydagoggend by sy werkgewer se huis in Morningside vir diens aangemeld.
Maphakela sê die tuinier het op die 73-jarige vrou afgekom waar sy in die huis met sykouse vasgebind was. Hy sê die tuinier het die polisie ontbied. Die vrou was op haar bed en met 'n kombers toegegooi.
Die vrou het aan die polisie gesê dat sy omstreeks 14:00 Woensdagmiddag deur twee mans oorval is en vasgebind is. Die vrou woon alleen.
"Sy het in haar studeerkamer gelees toe die mans ingebreek het, haar vasgemaak, en van haar besittings gesteel het."
Die vrou is erg getraumatiseerd en kan nie onthou wat die mans als gesteel het, behalwe vir haar selfoon nie.
Maphakela sê die vrou het geen fisiese beserings opgedoen nie. Volgens paramedici was die vrou erg ontwater. Die foto van die vrou se arms wys dat sy wel beserings opgedoen het.
Maphakela sê die polisie ondersoek 'n saak van huisroof. Niemand is nog in hegtenis geneem in verband met die voorval nie.
bejaarde Johannesburg Morningside polisie vrou
Zuma oorweeg skorsing van NVG-hoof
Ek vra weer, hoekom kan ons nie almal wat slagoffers van misdaad is, van die regering ons skade en mediese onkoste na aanvalle eis nie. Sars maak geld met misdaad. Is bly die tannie lewe na haar swaer kry.
'n Bejaarde kan mos nie herstel na so 'n sadistiese aanval nie. Dankie tog sy is gekry en nou kan die behandeling begin.